অনেকেই বলবেন আলাউদ্দীন হুসেন শাহ এবং আকবর নিজেদের শাসন ক্ষমতা দৃঢ় করার জন্যে এমন ধর্মনিরপেক্ষতার আশ্রয় নিয়েছিলেন এবং তারা প্রকৃত মুসলিম ছিলেন না। জানি না প্রকৃত মুসলিম হওয়া অর্থ কী, কিন্তু এ কথা তো সত্য রাষ্ট্র পরিচালনায় ইসলাম ধর্মেও অপরাপর ধর্মাবলম্বীদের স্থান অস্বীকার করা হয় না। দ্বিতীয়ত ধর্মীয় মৌলবাদের বিচারে ও সংজ্ঞায় বর্তমান বিশ্বে সে অর্থে কোনো মুসলিম রাষ্ট্রের অস্তিত্বও নেই, এবং সম্ভবও নয়। তথাকথিত আরব মুসলিম দেশগুলো, ইরান এবং শরিয়া আইন দ্বারা পরিচালিত খোদ পাকিস্তানেও নিজ-নিজ জাতিগোষ্ঠীর অনেক প্রচলিত সাংস্কৃতিক ও লোকজ অনুষ্ঠানমালা প্রচলিত। যেমন, ইরানের নওরোজ অনেকটাই বাংলাদেশের নববর্ষের আদলেই পালিত হয়।